open-index/open-wikipedia-markdown huggingface dataset:
קורומסו

ממוזער|טבלת קורומסו לא פתורה

**קוּרוֹמסוּ** (ביפנית: **黒マスはどこだ**) היא סוג של חידת היגיון שפורסמה על ידי ההוצאה לאור ניקולי. נכון ל-2005, ניקולי הוציאה לאור חוברת שלמה אחת שמכילה כולה חידות קורומסו.

## חוקים

ממוזער|טבלת קורומסו פתורה

המשחק מתבצע על גבי טבלה מרובעת, אשר בחלק מתאיה יש מספרים. כל תא בטבלה יכול להיות או שחור או לבן. המטרה היא לקבוע איזה תא יהיה שחור ואיזה לבן.

החוקים הבאים קובעים איזה תא יהיה שחור ואיזה לבן:

* כל מספר בלוח מייצג את מספר התאים הלבנים ה"נראים" מהתא שלו כולל התא שלו. תא יכול "להראות" מתא אחר, אם שני התאים נמצאים באותה שורה או עמודה ואין ביניהם תא שחור.
* תאים ממוספרים לא יכולים להיות שחורים.
* שני תאים שחורים לא יכולים להיות בסמיכות (במאונך או במאוזן).
* כל התאים הלבנים חייבים להיות מחוברים במאונך או במאוזן (במילים אחרות, אסור שיהיה נתק בין תאים לבנים. ובקצרה: על התאים הלבנים ליצור פוליאומינו).

## שיטות פתרון

כל תא עם מספר בתוכו חייב להיות לבן; עובדה זו חשובה מאוד. לדוגמה, במקרה שיש תא עם המספר 2 ולצדו תא ממוספר אחר. ברור מאליו ששני התאים הללו נראים מהתא של ה-2. תאים אחרים לא יכולים להראות מהתא של המספר 2, אחרת, התא יחרוג מהמגבלה של מספר התאים הנראים ממנו (במקרה זה, 2). לכן, כל שאר התאים הסמוכים לתא עם המספר 2 חייבים להיות שחורים. כמו כן, גם התא שמעבר לתא הממוספר הסמוך חייב להיות שחור. זוהי דרך טובה להתחיל בפתרון של חידות מעין אלו.

במקרה שתא עם המספר 2 ועוד תא ממוספר או תא לבן נמצאים באותו טור או באותה שורה כאשר רק תא אחד מפריד ביניהם, התא שביניהם חייב להיות שחור; אם התא היה לבן התא עם המספר 2 היה יכול לראות שלושה תאים. גם שיטה זו טובה לפתרון חידות אלו.

אם המספר בתוך אחד התאים שווה למספר התאים המרבי הנראה מתאו, כל התאים הנראים ממנו חייבים להיות לבנים על מנת להגיע למספר התאים המרבי המצוין בתא. לדוגמה, בטבלה של 7X7, המספר המרבי שניתן לראות מתא כלשהו הוא 13 (התא עצמו ועוד 6 מהשורה ועוד 6 מהטור). אם המספר 13 מופיע בתא בטבלה של 7X7, כל התאים בשורה ובטור שלו חייבים להיות לבנים. על מנת לסמן תאים החייבים להיות לבנים אפשר לצייר עיגול סביבם, או לסמן נקודות בתוכם לחלופין.

## היסטוריה

קורומסו היא חידה מקורית של ניקולי; החידה הופיעה לראשונה בכתב העת *Puzzle Communication Nikoli* גיליון מספר 34 (יוני 1991). האתר באנגלית של ניקולי משתמש באינגריש כדי לתרגם את השם כ"איפה יש תאים שחורים" ("Where is Black Cells").

## ראו גם

* רשימת החידות של ניקולי

## קישורים חיצוניים

* "Where is Black Cells" דף באתר של ניקולי
* השוואה בין שיטות לפתרון קורומסו
* פותר קורומסו בג'אווה
* האתר של ניקולי באנגלית

קטגוריה:תשבצי מספרים
קטגוריה:חידות
קטגוריה:שעשועי מתמטיקה
קטגוריה:משחקי חשיבה
מוחמד בדיע

**מוחמד בדיע עבד אל-מגיד סאמי** (בערבית: **محمد بديع عبد المجيد سامي**; נולד ב-7 באוגוסט 1943) הוא המנהיג העליון (المرشد العام) השמיני של תנועת האחים המוסלמים במצרים. מאז 2010 הוא מכהן בתפקיד זה, בראש הסניף המצרי של הארגון האסלאמי הבינלאומי. לפני שהפך למנהיג העליון, היה חבר הוועד המנהל של הקבוצה, הלשכה המדריכה, מאז 1996.

## רקע אישי
בדיע הוא יליד שנת 1943, יליד אל-מחלה אל-כֻּבְּרא, נשוי ואב לשלושה, חתנו של המנהיג העליון החמישי, מצטפא משהור. בעל דוקטורט ברפואה וטרינרית מאוניברסיטת א-זקאזיק. עבד כמרצה באוניברסיטאות אסיוט וזקאזיק, שהה תקופה בתימן (במהלך שנות ה-70 וה-80); שימש מזכ"ל האיגוד המקצועי הכללי של הווטרינרים.

## רקע בתנועה
מוחמד בדיע הוא חבר תנועת האחים המוסלמים מראשית שנות ה-60 ומכהן כחבר בלשכת ההדרכה משנת 1996, ובלשכת ההדרכה העולמית - משנת 2007. נעצר ונכלא מספר פעמים על פעילותו בתנועה (בהם לראשונה בשנת 1974-1965 ובפעם האחרונה למשך חודש בשנת 2008 בזמן הבחירות לרשויות המקומיות).

## אוריינטציה אידאולוגית
בתחילת דרכו בתנועה הושפע מהרעיונות של איש התנועה, סייד קוטב, הנחשב לנציג מובהק של האסכולה השמרנית בתנועה, וכך גם בדיע. לאחר היבחרו יצא בדיע בהצהרות התומכות בג'האד שמקיימים "המוסלמים הנרדפים" בזירות שונות בעולם.

במהלך דרשת יום השישי באוקטובר 2012, אותה הקדיש לנושא מסגד אל-אקצא וירושלים, קבע בדיע כי המוסלמים – ולא היהודים והנוצרים – הם בניו של אברהם, וכי "אושרו של העולם, ביטחונו ויציבותו לא יתממשו עד אשר יהיה תחת חסותה של השריעה האסלאמית". בהמשך דרשתו ציין בדיע כי מסגד אל-אקצא שווה ערך לכעבה, המקדש המוסלמי בעיר מכה, וכי ירושלים שייכת לכל המוסלמים ולפיכך אין לאף אדם סמכות לוותר על דבר מאל-אקצא וירושלים וכי חובה על כל מוסלמי לצאת לג'יהאד, מלחמת קודש, על מנת להחזירה לשליטה מוסלמית. בסוף הדרשה בדיע הדגיש, כי בשל התוקפנות והעושק של מדינת ישראל בישראל בכלל ובירושלים בפרט, לא יועילו משא ומתן ולא האו"ם משום שהיהודים מבינים רק את שפת הכוח ולכן יש לנהל נגדם ג'יהאד ולהיות מוכנים לשלם קרבנות יקרים.

## הפיכת 2013
ב-10 ביולי 2013 יצאה הוראה לאסור אותו בגין הסתה להרג מפגינים, על רקע הפגנות האחים המוסלמים במצרים נגד הדחתו של הנשיא מוחמד מורסי. ב-14 ביולי 2013 הורה התובע הכללי החדש של מצרים, הישאם ברכאת, להקפיא את נכסיו. ב-20 באוגוסט נעצר. ב-24 במרץ 2014 נגזר עליו עונש מוות בבית המשפט במצרים, ובאוגוסט 2014 הומר עונש זה למאסר עולם.

## קישורים חיצוניים

## הערות שוליים

קטגוריה:אנשי דת מוסלמים מצרים
קטגוריה:האחים המוסלמים
קטגוריה:ההפיכה במצרים (2013)
קטגוריה:המהפכה במצרים (2011): אישים
קטגוריה:מצרים שנולדו ב-1943
אברהם אוליצור

ממוזער
[ממוזער|אברהם אוליצור (ראשון מימין), אברהם יעקב חרי (שלישי משמאל), [1914|טקסט=אברהם אוליצור (ראשון מימין),, 1914]]
[ממוזער|אברהם אוליצור (רביעי מימין) עם [חבר'ה טראסק]]
**אברהם אוליצור (אוליצקי)** (21 בדצמבר 1891 - 23 ביולי 1948) היה מנהל מחלקת הכספים של קרן היסוד מיום היווסדה ב-1921 ועד מותו.
## חייו
אוליצור נולד בסקווירא אוקראינה, התחנך בבית ספר תיכון למסחר בלודז' ועלה לארץ ישראל ב-1908. ב-1914 יסד וניהל את אגודת הרצל של חניכי הגימנסיה בתל אביב ובירושלים. ב-1917 החל לעבוד במשרד הארץ ישראלי ואחר כך בוועד הצירים כמזכירו של ארתור רופין. הוא נמנה עם מייסדי מגן דוד אדום, מועדון החיילים היהודים, מרכז אגודת ציון בירושלים, ועד ההצלה לנגועי הפרעות באוקראינה ופולין, וארגונים נוספים. היה ממקימי שכונת תלפיות בירושלים. הוא מונה לראש המנגנון, ולאחר מכן מנהל הלשכה לתעשייה ועבודות ציבוריות, של ההנהלה הציונית בירושלים. בין השנים 1920–1926 היה מזכיר הכשרת הישוב בלונדון. בלונדון ייסד קלוב אנגלו-ארץ ישראלי. אוליצור שימש חבר הנהלה מטעם קרן היסוד והסוכנות בהנהלות של חברת קהילת ציון, חברת הכשרת מפרץ חיפה, חברות המים "גלבוע", "יזרעאל", לויד ארץ ישראל ומצרים ועוד.

הוא חיבר ספרים ומאמרים על קרן היסוד ובענייני כלכלה של היישוב טרם הקמת המדינה.

נשא לאישה את יעל (אולה) לבית סמיטיצקי. אב לשמעון (מוני), מיקרוביולוג בטכניון, וזיוה (סיון), גרפיקאית וציירת.

הוא נפצע בפיצוץ בית המוסדות הלאומיים ב-11 במרץ 1948, ונפטר ב-23 ביולי 1948.

## מספריו
* עשרים שנות קרן היסוד: עובדות ומספרים: תרפ"א-ת"ש, 1921-1940, הלשכה הראשית של קרן היסוד
* מפעל היסוד: כ"ה שנות פעולה של קרן היסוד: עובדות ומספרים תרפ"א-תש"ו 1921–1946, הלשכה הראשית של קרן היסוד, 1946
* להתפתחות החינוך והתרבות בארץ-ישראל: על חלקו של ההון הלאומי בהחזקת החנוך העברי ובהתפתחותה של התרבות העברית בארץ-ישראל, המחלקה לנוער של הלשכה הראשית לקרן היסוד
* ההון הלאומי ובנין הארץ : עובדות ומספרים: תרע"ח - תרצ"ז, 1937 - 1918, הלשכה הראשית של קרן היסוד, 1939

## לקריאה נוספת
* 'אוליצור (אוליצקי), אברהם', בתוך: דוד קלעי, **ספר האישים: לכסיקון ארצישראלי**, תל אביב: מסדה – אנציקלופדיה כללית, תרצ"ז, עמ' 27. 

## קישורים חיצוניים
*מידע מקטלוג ULI
* 
* "מאחורי המספרים", אודות אברהם אוליצור, באתר הארכיון הציוני
* 

קטגוריה:פעילים ציונים ביישוב
ברנהרד השלישי, דוכס סקסוניה-מיינינגן

**ברנהרד השלישי, פרידריך וילהלם אלברכט גאורג, דוכס סקסוניה-מיינינגן** (בגרמנית: **Bernhard III Friedrich Wilhelm Albrecht Georg**; 1 באפריל 1851 – 16 בינואר 1928) היה הדוכס האחרון של דוכסות סקסוניה-מיינינגן, פילולוג וגנרל-פלדמרשל בצבא הפרוסי. בנו הבכור של גאורג השני, דוכס סקסוניה-מיינינגן ושל שרלוטה, נסיכת פרוסיה.

## ביוגרפיה
### ראשית חייו
ברנהרד נולד ב-1 באפריל 1851 במיינינגן שהשתייכה לדוכסות סקסוניה-מיינינגן, לגאורג, שהיה מאוחר יותר דוכס סקסוניה-מיינינגן, ולשרלוטה, נסיכת פרוסיה, בתו של אלברכט, נסיך פרוסיה. משנת 1860 התחנך ברנהרד על ידי פרופ' רוסמן לפני שהלך ללמוד באוניברסיטת היידלברג בשנת 1869. עד מהרה הוא קטע את לימודיו בשל פרוץ מלחמת צרפת–פרוסיה והתגייס ל, שם שימש כקצין מטה ברגימנט הרגלים ה-95 (התורינגי ה-6). לאחר סיום המלחמה הוא חזר ללימודיו בלייפציג. בשנת 1873 הוא שוב התגייס לצבא, והצטרף לרגימנט הפוסיליירים של המשמר של הצבא הפרוסי בברלין. בשנת 1889 הוא הועלה לדרגת גנרל מיור, ובשנת 1891 הועלה לדרגת גנרל לוטננט. בשנת 1893 הוא מונה למפקד הדיוויזיה ה-22, ובשנת 1896 הועלה לדרגת גנרל חיל הרגלים ומונה למפקד הקורפוס ה-6 בברסלאו. ב-15 בספטמבר 1903 הוא הועלה לדרגת גנרל אוברסט ומונה למפקד האזור הצבאי השני. יחד עם אשתו הוא ערך נסיעות רבות, והחל לבצע יותר ויותר את חובות הייצוג של אביו. בשנת 1909 ברנהרד קיבל דרגת גנרלפלדמרשל, ובשנת 1912 סיים את הקריירה הצבאית שלו ופרש מהצבא.

### משפחתו
ב-16 בפברואר 1878 התחתן ברנהרד עם שרלוטה, נסיכת פרוסיה, בת-דודתו מדרגה שנייה, ובתם של פרידריך השלישי, קיסר גרמניה ואשתו ויקטוריה, הנסיכה המלכותית בתה של ויקטוריה, מלכת הממלכה המאוחדת. ממנה היה לו בת אחת:
* פאודורה, נסיכת סקסוניה-מיינינגן (12 במאי 1879 - 26 באוגוסט 1945), התחתנה ב-1898 עם היינריך השלושים, נסיך רויס-קסטריץ.

### שלטונו
ברנהרד מונה לדוכס לאחר מות אביו ב-1914, אולם שלטונו היה קצר ימים, ועם סיום מלחמת העולם הראשונה וביטול המונרכיות הגרמניות, הפך לאזרח מן השורה. הוא בילה את שארית חייו במיינינגן, עד למותו ב-16 בינואר 1928.

## אילן יוחסין

## קישורים חיצוניים

קטגוריה:דוכסים גרמנים
קטגוריה:אנשי צבא פרוסים
קטגוריה:גנרל-פלדמרשלים בצבא הקיסרות הגרמנית
קטגוריה:מעוטרי צלב הברזל
קטגוריה:אבירי מסדר העיט השחור
קטגוריה:מסדר האמבט: אבירים וגבירות הצלב הגדול
קטגוריה:מעוטרי עיטור אנדריי הקדוש
קטגוריה:מעוטרי עיטור אלכסנדר נבסקי (האימפריה הרוסית)
קטגוריה:בוגרי אוניברסיטת היידלברג
קטגוריה:גרמנים שנולדו ב-1851
קטגוריה:גרמנים שנפטרו ב-1928
אפארסידה

**אפארסידה** (בפורטוגזית: **Aparecida**; מכונה לפעמים גם "אפארסידה של הצפון", להבדיל מערים בעלות שם זהה) היא עיר ומועצה אזורית () במדינת סאו פאולו שבברזיל. העיר שוכנת על גדתו הדרומית של נהר פאראיבה דו סול, 168 ק"מ צפונית-מזרחית מסאו פאולו ו-240 ק"מ מערבית מריו דה ז'ניירו. בעיר מתגוררים (נכון ל-2010) 35,043 תושבים. העיר מפורסמת בזכות הבזיליקה המפורסמת שלה, הבזיליקה של אפארסידה, בה נמצאת גבירתנו אפארסידה, הקדושה מגינה של ברזיל.

העיר היא מוקד התיירות הדתית הגדול ביותר בדרום אמריקה, עם יותר מ-7 מיליון צליינים בשנה.

## קישורים חיצוניים

* 

קטגוריה:מדינת סאו פאולו: ערים
קטגוריה:יישובים שהוקמו ב-1928
סידני גילקריסט תומאס

200px|שמאל|ממוזער|שק דשן זרחני של תומאס
**סידני גילקריסט תומאס** (אנגלית: **Sidney Gilchrist Thomas**; 16 באפריל 1850, לונדון - 1 בפברואר 1885, פריז). היה כימאי ומטלורג אנגלי, שהתפרסם בזכות פיתוח תהליך לייצור פלדה מבצרי ברזל עשירים בזרחן.

## קורות חייו
תומאס נולד בקנונברי (Canonbury), פרבר של לונדון, ב-1850. לאחר סיום לימודיו בבית ספר תיכון התעתד ללמוד רפואה אולם מות אביו פגע במצבה הכלכלי של משפחתו והוא נאלץ לוותר על לימודי הרפואה. הוא קיבל משרה של רשם בית משפט, שבה עבד עד שנת 1877. בזמנו החופשי התעניין בכימיה ובמטלורגיה. הוא למד בשיעורי ערב בקולג' בירקבק. ובסיום לימודיו נבחן בהצלחה ב"בית הספר המלכותי למכרות" (Royal School of Mines} של האימפריאל קולג' אולם לא זכה בתואר היות שזה לא ניתן לתלמידי שיעורי ערב
.

תומאס לקה במחלת ריאות חסימתית כרונית שממנה גם נפטר, בסנטוריום בפריז. הוא נקבר בפריז בבית הקברות פר לשז.

## פעילותו התעשייתית
### שיטת תומאס
התעניינותו בבעיית בצרי הברזל העשירים בזרחן התעוררה בעקבות הרצאה ששמע בקולג' בירקבק
. הוא הגיע למסקנה שניתן לסלק את הזרחן מהברזל על ידי ציפוי כבשן הבֶּסֶמֶר בציפוי בסיסי של אבן גיר בתוספת מעט סיליקט נתרני (Na2SiO3). ב-1875 נעשו ניסויים ראשונים של התהליך שהמציא. התהליך הוצג בפומבי לראשונה במרץ 1878, בפגישה של המכון הבריטי לברזל ופלדה. במאי של אותה שנה הוציא פטנט על התהליך. בספטמבר כתב מאמר על "סילוק הזרחן בכבשן בֶּסֶמֶר", אולם המאמר פורסם רק במאי 1879.
למרות אי פרסום המאמר הצליח תומאס לעניין בתהליך את חברת ייצור הפלדה "בולקוב ווהן" (Bolckow Vaughan) מקליבלנד (יורקשייר). הייצור בשיטת תומאס החל שם במאי 1879.  העניין בשיטת תומאס היה בעיקרו בגרמניה ובבלגיה שם בצרי הברזל הזרחניים היו נפוצים יותר. ייצור בשיטת תומאס החל בגרמניה בספטמבר 1879. באותה שנה הוצאו פטנטים במספר מדינות.

### דשן זרחני של תומאס
במהלך הייצור בשיטת תומאס נוצר סיג בסיסי עשיר בזרחה ובגיר ששימש כדשן זרחני לקרקעות חומציות. הדשן כונה "סיג תומאס" (Thomas slag) באנגלית ו"קמח תומאס" (Thomasmehl) בגרמנית.

## ההומניסט והפילנתרופ

## אותות הוקרה
שמאל|ממוזער|250px|לוח זיכרון על הבניין בפריז בו נפטר
אובליסק לזכרו של תומאס הוצב ב-1960 באתר המורשת העולמית בבלנאבון שבדרום מזרח ויילס.

## קישורים חיצוניים

* קורות חייו של תומאס (באנגלית).
* מאמר על שיטת תומאס (באנגלית).
* 

## הערות שוליים

קטגוריה:הנדסה כימית
קטגוריה:מטלורגיה
קטגוריה:מטלורגים
קטגוריה:היסטוריה של הכימיה
קטגוריה:אוטודידקטים בריטים
קטגוריה:בריטים שנולדו ב-1850
קטגוריה:בריטים שנפטרו ב-1885
הברית הגדולה

**הברית הגדולה** (כונתה בראשית דרכה: **ליגת אוגסבורג**) הייתה קואליציה אירופאית בה השתתפו בזמנים שונים: אוסטריה, אירלנד, אנגליה, בוואריה, ברנדנבורג, האימפריה הרומית הקדושה, הולנד, סבויה, ספרד, סקוטלנד, סקסוניה, פורטוגל ושוודיה. הברית נוצרה לראשונה בשנת 1686, בתור "ליגת אוגסבורג", ועם הצטרפות אנגליה וסקוטלנד (בשנת 1689) קיבלה את שמה "הברית הגדולה". השפעתה של הקואליציה נמשכה במובן מסוים עד לראשית ימי מלחמת העולם הראשונה.

הקואליציה נוצרה בראשיתה כדי להגביל את השפעתו של לואי הארבעה עשר, מלך צרפת. הקואליציה יצאה למלחמה בשנת 1688 כנגד כיבושיו של לואי הארבעה עשר, במה שכונה לאחר מכן מלחמת תשע השנים, שנגמרה בחתימת הסכם רייסווייק. הקואליציה הייתה מעורבת גם במלחמת הירושה הספרדית, שנגמרה בהסכם אוטרכט. למרות שהקואליציה הלכה למעשה התפרקה לאחר-מכן, רעיון זה של איחוד אירופאי, כמו גם עקרונות לוחמה שונים שנקבעו על ידי צבא הברית נשארו רלוונטיים גם מאה שנים לאחר מכן, עד פרוץ מלחמת העולם הראשונה.

## לקריאה נוספת

## קישורים חיצוניים
* 

קטגוריה:מלחמת תשע השנים
קטגוריה:בריתות
קטגוריה:הרפובליקה ההולנדית: אמנות והסכמים
שוק סונורה

250px|ממוזער|שמאל|שוק סונורה
**שוק סונורה** (בספרדית: **Mercado de Sonora**) הוא שוק במקסיקו סיטי. לצד המוצרים השגרתיים הנמכרים בו, הוא כולל גם דוכנים שנמכרים בהם מוצרים הקשורים בכישוף ובתורת הנסתר, ופועלות בו מגדות עתידות. על כן, מכונה השוק גם "שוק המכשפים" ("Mercado de los Brujos").
## היסטוריה
השוק הוקם בשנות ה-50 של המאה ה-20 ונקרא על שם סונורה, אחת ממדינות מקסיקו, ונפתח רשמית ב-1957. התוצרת הייחודית הנמכרת בשוק, שכוללת בין היתר דם נחשים וציפורים מתות, הפכה אותו למוקד משיכה לתיירים, ולפי נתוני משרד התיירות המקסיקני מבקרים בו אלפים מהם מדי יום. מדי יום נערך בשוק טקס גירוש שדים, אותו מנהלת זקנת ה"מכשפות". יום המתים, המצוין במקסיקו מדי 2 בנובמבר, הוא יום פופולרי במיוחד בשוק.

במשך השנים נקשרו בשוק אגדות אורבניות ואמונות טפלות שונות ומשונות. לפי אחת האגדות האורבניות, מדי ראש חודש בוקעת מאחד מדוכני השוק צווחה מחרידה ולאחריה נשמעות לחישות הקוראות לעזרה. לפי אגדה אורבנית אחרת נטען כי הדם הנמכר בשוק הוא דם של בני אדם. אגדה זו הופרכה בבדיקות מעבדה. לפי אמונה טפלה שנכרכה סביב השוק, המבקרים בו זוכים לחיים ארוכים יותר. לאחר שב-1988 לקתה תיירת צרפתייה בת 26 בהתקף לב במהלך התמקחות עם אחת המוכרות, נוצרו אמונות טפלות נוספות סביב יכולותיהן העל-טבעיות של המכשפות בשוק.

## קישורים חיצוניים
* 

קטגוריה:מקסיקו סיטי
סונורה
קטגוריה:מקסיקו: כלכלה
סאריצ'ב (הר געש)

[שמאל|ממוזער|250px|ההתפרצות של 2009, צילום מ[תחנת החלל הבינלאומית]]
**סאריצ'ב** (ברוסית: **вулкан Сарычева** – "וולקן סאריצ'בה", ביפנית: **芙蓉山** – "הר פויו") הוא הר געש שכבתי פעיל בצורת חרוט געשי סימטרי המשתרע על כמעט כל האי מאטואה באיים הקוריליים שברוסיה. סאריצ'ב הוא הר געש צעיר מבחינה גאולוגית. ההר קרוי על שם האדמירל גבריאיל סאריצ'ב (Гавриил Андреевич Сарычев; 1763–1831) מהצי הרוסי הקיסרי. השם ניתן על ידי אדם יוהאן פון קרוזנשטרן כאשר הוא כלל אותו במפות.

## תיאור
הר הגעש סאריצ'ב הוא חלק מטבעת האש, אזור המקיף את האוקיינוס השקט וכולל כמה מהרי הגעש הפעילים ביותר על פני כדור הארץ, בנקודה שבה עובר הלוח הפסיפי הפחתה מתחת ללוח האירואסייתי בקצב של 80 מ"מ לשנה. טריז של חומר ממעטפת כדור הארץ השוכן בין הלוח הפסיפי המופחת לבין הלוח האירואסייתי שמעליו הוא המקור לגעשיות הפעילה לאורך כל חצי האי קמצ'טקה והאיים הקוריליים.

הר הגעש סאריצ'ב הוא אחד מהרי הגעש הפעילים ביותר באיים הקוריליים. ההר משתרע על חלקו הצפון מערבי של האי מאטואה. החרוט האנדזיטי של הר הגעש נבנה בתוך קלדרה המתוארכת לפליסטוקן שקוטרה נע בין 3 ל-3.5 קילומטרים. ההר מתנשא לגובה של 1,496 ובפסגתו לוע בקוטר של 250 מטרים שקירותיו תלולים. קילוחי לבה זרמו בכל הכיוונים כשהם יוצרים מצוקים על חוף האי. המורדות התחתונים של ההר מכוסים במשקעים מזרמים פירוקלסטיים.

רישומים על התפרצויות געשיות בהר הגעש סאריצ'ב קיימים מ-1765 ומאז הוא התפרץ בתדירות גבוהה. ההתפרצויות נעו בין פליטת לבה להתפרצויות מתפוצצות. במאה ה-20 לבדה נרשמו 11 התפרצויות. ההתפרצות הגדולה ביותר התחוללה ב-1946.

## ההתפרצות של 2009
ב-12 ביוני 2009 התפרץ הר הגעש תוך פליטת עמוד אפר גבוה. מכיוון שהר הגעש קרוב לחלק מנתיבי האוויר בין מזרח אסיה ואמריקה הצפונית, גרמה ההתפרצות לשיבושים בתעבורה האווירית.

במהלך ההתפרצות עברה תחנת החלל הבינלאומית מעליה והאסטרונאוטים הצליחו לצלם את האירוע. חור במעטה העננים, שנוצר ככל הנראה עקב גל הלם מההתפרצות, אפשר צפייה ברורה בעמוד התפרצות ובזרם הפירוקלסטי במורדות ההר. בצילום ניתן לראות בבירור ענן פילאוס דמוי כיפה, שנוצר מהתעבות של מים באוויר החם שהתרומם במהירות והתקרר, המכסה את העמוד המתרומם.

## קישורים חיצוניים

* Global Volcanism Program
* The Eruptions of Sarychev Peak Volcano, Kurile Arc: Particularities of Activity and Influence on the Environment

## הערות שוליים

קטגוריה:רוסיה: גאולוגיה
קטגוריה:רוסיה: הרים
קטגוריה:אסיה: הרי געש
קטגוריה:מחוז סחלין: גאוגרפיה
קטגוריה:הרי געש פעילים
נורומינו

ממוזער|טבלת ''נורומינו'' לא פתורה

**נוּרוּמינוֹ** (ביפנית: **ヌルオミノ**), כיום נקראת **ליטס** (LITS), היא סוג של חידת היגיון שפורסמה על ידי ההוצאה לאור ניקולי.

## חוקים
ממוזער|טבלת ''נורומינו'' פתורה

המשחק מתבצע על גבי טבלה מרובעת, בדרך כלל בגודל 10X10; הטבלה מחולקת לפוליאומינויים בגודל ארבעה תאים ומעלה. המטרה היא לצבוע טטרומינו בתוך כל פוליאומינו כך שלא יהיו שני טטרומינויים זהים וסמוכים במאוזן או במאונך (כאשר הם נחשבים זהים על פי צורתם וכיוונם). בנוסף על התאים הצבועים ליצור נוריקבה: שיהיו כולם סמוכים במאונך או במאוזן (ליצור פוליאומינו יחיד), ואסור שיצרו טטרומינו של 2X2 (מרובע) בתוך הפוליאומינו הגדול.

## היסטוריה

החידה הופיעה לראשונה בכתב העת *Puzzle Communication Nikoli* גיליון מספר 106; הכותרת המקורית של המשחק היא צירוף של 'נורו' (ביפנית: לצייר) ו'אומינו' (פוליאומינו). בגיליון מספר 102, השם של המשחק שונה לשם הנוכחי (LITS), המייצג את ארבעת (מתוך חמשת) הטטרומינויים המופיעים במשחק: צורת ה-L (L), הישר (|), צורת ה-T (T), והאלכסוני (Z ו- S); אין שימוש בחידה בטטרומינו בצורת ריבוע מכיוון שהוא הפרה ישירה של חוקי המשחק.

## ראו גם

* רשימת החידות של ניקולי

## קישורים חיצוניים

*הדף באנגלית של ניקולי על ''נורומינו'' או ''LITS''

קטגוריה:חידות
קטגוריה:משחקי חשיבה
קטגוריה:שעשועי מתמטיקה
אקארי (חידה)

ממוזער|טבלת ''אקארי'' לא פתורה

**אקארי** (ביפנית: **美術館** *ביג'וּטסוּקן*), מוכרת גם כ**מדליק**, היא סוג של חידת היגיון שפורסמה על ידי ההוצאה לאור ניקולי. נכון ל-2011, ניקולי הוציאה לאור שלוש חוברות המכילות רק חידות אקארי.

## חוקים

המשחק מתבצע על גבי טבלה מרובעת המורכבת מתאים שחורים ולבנים. השחקן מציב "נורות" בתאים לבנים, כך שלא יהיו שתי נורות המאירות אחת על השנייה, בעוד כל הטבלה מוארת. נורה מאירה את כל השורה והטור שלה, אלא אם כן קרן האור שלה פוגעת בתא שחור ושם נעצרת. בחלק מן התאים השחורים יש מספר בין 0 ל-4. כאשר מופיע מספר בתא שחור, המספר מציין כמה נורות חייבות להיות סמוכות לתא זה; לדוגמה, תא עם המספר 4 חייב להיות מוקף כולו (במאונך ובמאוזן, בסמוך לצלעותיו) בנורות, ואסור שתהיינה נורות בסמוך לתא עם המספר 0. בסמוך לתא שחור לא ממוספר יכול להיות כל מספר נורות (כולל 0). נורות הנמצאות באלכסון לתא לא נחשבות כסמוכות אליו.

## שיטות פתרון

ממוזער|טבלת ''אקארי'' פתורה

נקודת פתיחה נפוצה ל*אקארי* היא למצוא תא שחור עם המספר 4 בתוכו, או תא עם מספר קטן יותר החסום בצד אחד או יותר (לדוגמה, 3 ליד קיר, או 2 בפינה) וכך מגיעים למצב בו יש רק תצורה אחת של נורות המקיפות את תא זה. אחרי צעד זה, עוד תאים ממוספרים נהיים מוארים בצד אחד או יותר, וכך קטן מספר סידורי הנורות האפשרי, ובחלק מן המקרים, קטן אף לאפשרות אחת.

כאשר לא ברור היכן להציב נורה, אפשר לצייר נקודות בתאים בהם אסור שתהיה נורה; תאים כמו 0, או תאים בהם נורה תיצור סתירה. לדוגמה, נורה המוצבת באלכסון ובסמיכות לתא עם המספר 3 תחסום שניים מהתאים הסמוכים לו, ובכך תחסום כל אפשרות להציב שלוש נורות מסביב לתא זה; לכן, בתאים הסמוכים באלכסון לתא עם 3, לעולם לא תוכל להיות נורה, ויכולים להיות תמיד מנוקדים. בדומה לכך, אפשר להציב נקודות במקומות בהם נורה "תלכוד" תא לא מואר אחר, בהפכה את הדלקתו לבלתי אפשרית ללא עבירה על החוקים.

טכניקה מתקדמת יותר היא לחפש תא שעדיין לא מואר, ולבדוק אם ישנו רק תא אחד שהצבת נורה בו תאיר את תא זה.

במקרה בו תא עם המספר 1 נמצא באלכסון לתא עם המספר 2, וה-2 צמוד לקיר מסוג כלשהו, נורה אחד יכולה בוודאות להיות מוצבת בצדו הנגדי של ה-1, מאחר שבשני המקומות האחרים לא יכולות להיות נורות (אחרת תהיינה שתי נורות בסמוך ל-1).

## ראו גם

* רשימת החידות של ניקולי

## קישורים חיצוניים

* הדף באנגלית של ניקולי על ''אקארי''
*''אקארי'' היא NP-שלמה (PDF viewer required)

קטגוריה:חידות
קטגוריה:משחקי חשיבה
קטגוריה:בעיות NP-שלמות
קטגוריה:שעשועי מתמטיקה
קטגוריה:תשבצי מספרים
זנג'אן (עיר)

**זנג'אן** (; באזרית: **Zəncan**) היא עיר בצפון-מערב איראן ובירת המחוז הקרוי על שמה. העיר, שגובהה 1,638 מטרים מעל פני הים, מרוחקת כ-286 ק"מ צפון-מערבית מהבירה טהראן וכ-125 ק"מ מחופי הים הכספי. לפי מפקד האוכלוסין האחרון של איראן משנת 2016 אוכלוסיית העיר מנתה 433,475 בני אדם, רובם אזרים. העיר נהרסה כליל במהלך הכיבוש המונגולי, בין השנים 1219-1221, אך חזרה ונבנתה. 

העיר נודעה בעבר בזכות סכיניה החדים (אם כי כיום, עם התפתחות התעשייה המודרנית, ענף זה כמעט ונכחד כליל) ובזכות אומניה הרבים. בעיר קיימת תעשיית אריגת שטיחים נרחבת, וזהו משלח היד הנפוץ בעיר. תושבי העיר דורגו במקום הראשון במדד האושר, על פי סוכנות ידיעות הסטודנטים האיראנית.

על-פי טענת היסטוריון איראני מהמאה ה-13, העיר הוקמה על ידי ארדשיר הראשון, מלך פרס החדשה מהמאה ה-3. העיר הייתה במרכז מוקד התעניינות באיראן, כאשר בשנת 1851, במהלך התקוממות של מאמיני הבאביזם, הוטל מצור על מבצר בעיר שהיה בשליטת המורדים, שבסופו נכבש המבצר והמורדים הוצאו להורג.

בעיר מספר אוניברסיטאות, ולומדים בהן כ-10,000 תלמידים.

## אקלים

## קישורים חיצוניים

* 
* 
* אודות העיר באתר האוניברסיטה

## הערות שוליים

קטגוריה:איראן: ערים
קטגוריה:פרובינציות איראן: ערי בירה
סיפורה של אודרי רוז

**סיפורה של אודרי רוז** (באנגלית: **Audrey Rose**), מלודרמת אימה אמריקאית משנת 1977, בבימויו של רוברט וייז, ובכיכובם של אנתוני הופקינס ומרשה מייסון, המבוססת על רומן באותו השם מאת התסריטאי והסופר פרנק דה פליטה.

## עלילה
אייווי טמפלטון (סוזן סוויפט) היא נערה נוירוטית בשנות העשרה לחייה, שהוריה הם ביל וג'סיקה טמפלטון (ג'ון בק ומרשה מייסון). הזוג זוכה להטרדות מצד תמהוני בשם אליוט הובר (אנתוני הופקינס) שנפגש איתם לאחר מכן באקראי ומספר להם כי לדעתו בתם היא גלגול ישיר של נשמת בתו המתה. הוא מספר לזוג המבוהל על שתי פגישות עם מדיומים ומביא הוכחות חותכות, לכאורה, על הקשר בין שתי הנשמות. הבעל, ביל, רואה בהובר מטורף ומבקש את חברו העורך דין למצוא דרכים חוקיות להרחיק את הובר מבתו. עורך הדין מציע שטמפלטון יזמין את הובר לביתו בזמן שהוא יצותת לו. טמפלטון עושה כן. אולם, בזמן הפגישה, אייווי חווה התקף זעם, ורק אליוט הובר – באמירה חוזרת של השם "אודרי רוז" – מצליח להרגיעו. לאחר מכן, הוא ממשיך לשתף את משפחת טמפלטון באמונתו בגלגול נשמות ובהינדואיזם, לאחר שחווה, לדבריו, חוויה רוחנית עזה. עורך הדין של ביל יוצא מבוהל מהבית, ואשתו מתחילה לפחד יותר ויותר, ועולים בה חששות כי יש צדק בדבריו של הובר.

ג'סיקה ממשיכה לאבד את שפיותה, ואילו בתה זוכה ללעג מצד חברותיה ומנסה להתאבד. הובר חוטף את אייווי, ונקלע לבית משפט. בפקודת השופט, מהפנט מזמן את אייווי לצורך היפנוזה, במהלכה היא משחזרת בדיוק, בעיני הובר, את תהליך התאונה. הובר נקלע לסערת רגשות ופורץ בבכי. אייווי מתה במהלך ההיפנוזה. אמה משתכנעת סופית שיש קשר בין שתי הנשמות, בעוד בעלה ביל לוקה בדיכאון. היא כותבת מכתב נרגש להובר. הסרט מסתיים בציטוט של הבהגאוואד גיטה (תרגום מילולי ומקוצר, המעביר את המסר המקורי):
"אין קץ לנשמה אף פעם. לנשמה אין לידה ולא מוות. היא קדומה, קיימת ונצחית."

## שחקנים

## ביקורת
הביקורות לא שיבחו את הסרט. לדוגמה, ביקורתו של וינסנט קנבי גרסה כי:

## קישורים חיצוניים

קטגוריה:סרטי 1977
קטגוריה:סרטי אימה מ-1977
קטגוריה:סרטי דרמה אמריקאיים
קטגוריה:סרטי דרמה רומנטית
קטגוריה:סרטי אימה על-טבעיים אמריקאיים
קטגוריה:סרטי רוחות רפאים אמריקאיים
קטגוריה:סרטים על גלגול נשמות
אודרי רוז

**אודרי רוז** הוא רומן מאת פרנק דה פליטה, שיצא בשנת 1975. הסרט "סיפורה של אודרי רוז" מ־1977 מבוסס עליו, ובשנת 1982 יצא לו ספר המשך, "אהבתה האחרונה של אודרי רוז", מאת אותו המחבר.

## עלילה
כאשר אליוט הובר מאבד את אשתו ובתו בתאונת דרכים, עולמו נחרב עליו. הוא מנסה בכל כוחו להדחיק את מות הבת בעזרת סדנאות לטיפול נפשי ורוחני שעובר. לאחר שהוא עורך מחקר של שנים, הוא "מגלה" שנשמת בתו "שוכנת" בילדה מניו יורק, בת לשני בורגנים אמידים. בניסיון נואש לשחזר את העבר, הוא קובע פגישה עם השניים, ומשתכנע יותר ויותר שהילדה היא בתו. בספר לא מפורט אם הוא משקר לעצמו כדי להקל על הטראומה, או שבאמת מאמין בכך באמונה שלמה. במאמץ "לחלץ" את נשמת בתו, הוא מעמיד לעצמו שתי ברירות מחרידות: חטיפת הילדה ועינויה, או נטילת חייה של הילדה.

קטגוריה:ספרי 1975
קין-קון-קאן

ממוזער|טבלת ''קין-קון-קאן'' לא פתורה

**קין-קוֹן-קאן** (ביפנית: **キンコンカン**) היא סוג של חידת היגיון שפורסמה על ידי ההוצאה לאור ניקולי.

## חוקים

ממוזער|טבלת ''קין-קון-קאן'' פתורה

המשחק מתבצע על גבי טבלה מרובעת של תאים המחולקת ל"חדרים" על ידי גבולות עבים. מסביב לטבלה, ליד חלק מהטורים או העמודות, ישנם זוגות של אות ולידה מספר. המטרה היא להציב אלכסונים ("מראות") בחלק מהתאים כך שזוגות האותיות והמספרים יתחברו (במילים אחרות, שיהיה אפשר לראות מכל זוג אות-ומספר את בן זוגה). הצבת המראות נעשית על פי הכללים הבאים:

* יש מראה אחת בלבד בכל חדר.
* כאשר מגיעים למראה יש לפנות בזווית של 90° עד למראה הבאה או לזוג האות-ומספר (הנורה בעצם "מקפיצה" את המגיע אלי ב-90°).
* יש להגיע מכל אות לאות הזהה לה; כלומר, מ-A יש להגיע ל-A ומ-B יש להגיע ל-B וכן הלאה.
* המספר שנמצא על יד כל אות מציין את מספר הפניות (במראות) הדרושות להגיע מכל זוג של אות-ומספר לבן זוגה.
* לא יכול להיות חדר בלי מראה.

## שיטות פתרון

הדרך הטובה ביותר לפתרון החידה הוא להתחיל מהזוגות בעלי המספרים הקטנים ובהדרגה לעלות אל המספרים הגדולים יותר. לדוגמה אם ישנם במשחק זוגות של A3, B2, C4 ו-D1, הסדר בו יהיה הכי קל לפתור את החידה הוא להתחיל עם הזוג D1, להמשיך ב-B2, לאחריו A3, ולבסוף C4.

## ראו גם

* רשימת החידות של ניקולי

## קישורים חיצוניים

* הדף של ניקולי ביפנית על "קין-קון-קאן"
*אתר עם הסברים באנגלית על משחקים של ניקולי
* האתר של ניקולי באנגלית

קטגוריה:שעשועי מתמטיקה
קטגוריה:משחקי חשיבה
קטגוריה:חידות
אליזבת קסטר

**אליזבת בייקון קסטר** (באנגלית: **Elizabeth Bacon Custer**; 8 באפריל 1842 - 4 באפריל 1933) הייתה אשתו של גנרל ג'ורג' קסטר. אחרי מותו היא נהייתה לדוברת נלהבת של מורשתו בעזרת ספרים שכתבה והרצאות. דמותו האייקונית של בעלה לאחר מותו כפי שהצטיירה בציבור האמריקני הייתה לא מעט בזכותה.

## שנותיה הראשונות
אליזבת ליבי בייקון נולדה בעיר מונרו, מישיגן ב-1842. אביה היה שופט עשיר ובעל השפעה. ילדותה הייתה רצופה בטרגדיות כששלושת אחיה ואמה מתו עוד לפני הגיעה לגיל 13. בשל היותה בתו היחידה של אביה שהגיעה לבגרות, אהב אותה אביה בקנאות. ליבי שהייתה יפה ואינטליגנטית סיימה את תיכון הבנות ביוני 1862 כמצטיינת כיתתה. אביה קיווה שתינשא לאדם ממעמד משפחתי דומה.

בסתיו 1862 פגשה את בעלה לעתיד באמצע מלחמת האזרחים האמריקנית. מאוחר יותר כתב קסטר שהוא התאהב בה כבר בפגישה הראשונה. אביה של אליזבת לא היה מרוצה מהקשר בין השניים. הוא לא הסכים שאליזבת תיפגש עם קסטר שכן הוא היה ממשפחה ענייה ולא מוכרת וכן מפני שלא רצה שאליזבת תהיה אשת איש צבא. רק לפני קרב גטיסברג, כשקסטר הועלה לדרגת בריגדיר גנרל, הוא התרצה והסכים לנישואיהם. הם נישאו ב-9 בפברואר 1864.

## מותו של קסטר ופועלה להנצחתו
לאחר שקסטר נהרג יחד עם כל הכוח שעמד בראשו בקרב ליטל ביגהורן ביוני 1876 הוא ספג ביקורות רבות מהתקשורת ומקצינים בצבא על כך שהוא עשה טעויות מטופשות ונכנס לתוך מלכודת. נשיא ארצות הברית יוליסס ס. גרנט האשים בפומבי את קסטר באסון הצבאי. בחוששה שקסטר יהפוך לשעיר לעזאזל של ההיסטוריה היא יצאה לקמפיין תקשורתי נרחב על מנת לבנות את דמותו של בעלה מחדש. היא החלה לכתוב מאמרים ולהרצות בכנסים שבהם היללה את שמו של בעלה שהיה בעיניה קדוש מעונה. שלושת הספרים שכתבה: **'מגפיים ואוכפים**' (1885), **'בעקבות הדגל**' (1890) ו**'מחנה במישורים**' (1893) היו יצירות ספרותיות איכותיות והוקדשו להאדרת שמו של בעלה.

מאמציה השתלמו. דמותו של קסטר הגיבור, שרוכב בראש הכוח כנגד האינדיאנים ולבסוף נהרג בגבורה, נצרב בתודעה האמריקנית כמו קרב אלמו. אליזבת נשארה נאמנה לבעלה ולא נישאה מחדש. על אף שסיירה ברחבי ארצות הברית והעולם במהלך חייה, אליזבת מעולם לא הגיעה לעמק שבו התרחש קרב ליטל ביגהורן. סופר עליה ששמרה מכתב מנשיא ארצות הברית תאודור רוזוולט שבו הוא כתב לה ש"קסטר הוא אחד מגיבורי'.
[ממוזער|שמאל|250px|אליזבת קסטר יושבת מתחת לנשיא ארצות הברית [ויליאם טאפט בחשיפת האנדרטה לזכר ג'ורג' קסטר במונרו, מישיגן (1910)]]

לאחר תקופה ראשונית של התמודדות עם החובות הכספיים של בעלה עברו עליה מרבית חייה בנוחות כלכלית עקב ההכנסות מהקריירה הספרותית שלה וההרצאות שנשאה. היא השאירה אחריה נכסים בשווי 100,000 דולר כשנפטרה ארבעה ימים לפני יום הולדתה ה-91 ב-4 באפריל 1933. כמה שנים לפני מותה היא אמרה לכתב שראיין אותה שאכזבתה הגדולה ביותר היא העובדה שלא ילדה בן שיישא את שמו המכובד של בעלה.

## קישורים חיצוניים

* 
* 

## הערות שוליים

קטגוריה:אמריקאים ילידי מישיגן
קטגוריה:מלחמות האינדיאנים: אישים
קטגוריה:אישים הקבורים בבית הקברות וסט פוינט
קטגוריה:סופרות אמריקאיות
קטגוריה:סופרים אמריקאים
קטגוריה:אמריקאיות שנולדו ב-1842
קטגוריה:אמריקאים שנולדו ב-1842
קטגוריה:אמריקאיות שנפטרו ב-1933
קטגוריה:אמריקאים שנפטרו ב-1933
סכין מדממת

**סכין מדממת** (בשפת הסו: **Tamina WeWe**, באנגלית: **Bloody Knife**) היה אינדיאני אמריקני ששירת בצבא ארצות הברית כסייר וכמורה דרך עבור רגימנט הפרשים השביעי. הוא היה הסייר המועדף על לוטננט קולונל ג'ורג' קסטר ונאמר עליו שהוא "כנראה הסייר המפורסם ביותר ששירת בצבא ארצות הברית".

'סכין מדממת' נולד לאבא משבט ההאנקפאפא (תת שבט של הלקוטה, סעיף של שבט הסו) ולאמא משבט האריקארה בערך בשנת 1840. הוא נדחה על ידי שאר בני הסו מהשבט עקב מוצאו ובמיוחד על ידי גאל, צ'יף עתידי. הוא עבר עם אמו לשבט האריקארה. אחיו נהרגו בפשיטה של שבט הסו תחת פיקודו של גאל בשנת 1862.

סכין מדממת הועסק על ידי חברת פרווה אמריקנית כשליח וכצייד לפני שהפך לסייר בצבא ארצות הברית. הוא נהרג ב-25 ביוני 1876 בקרב ליטל ביגהורן לאחר שנורה בראשו.

[ממוזער|300px|מרכז|'סכין מדממת' (מצד שמאל כורע ברך) יחד עם [ג'ורג' קסטר (במרכז)]]

## קישורים חיצוניים

* 

קטגוריה:מלחמות האינדיאנים: אישים
קטגוריה:אמריקאים שנולדו ב-1840
קטגוריה:אמריקאים שנפטרו ב-1876
כריסטיאן פוקס

**כריסטיאן פוקס** (בגרמנית: **Christian Fuchs**; נולד ב-7 באפריל 1986 בניונקירשן, אוסטריה) הוא כדורגלן עבר אוסטרי ששיחק בעמדת המגן השמאלי.

## קריירה
### קריירת מועדונים

פוקס הצטרף לבוכום לאחר טורניר יורו 2008 וכעבור שנתיים הושאל לעונה למיינץ 05. כאשר בשנת 2011 הצטרף לשורותיה של שאלקה 04.
פוקס אף הבקיע צמד במשחקה בבית כנגד מכבי חיפה במסגרת הליגה האירופית 2011, משחק שהסתיים בתוצאה 1–3 לטובת קבוצתו.

ב-3 ביוני 2015 חתם לשלוש שנים בלסטר סיטי האנגלית.

ב-7 ביוני 2021 חתם בשארלוט מה-MLS. לאחר פרישתו החל לשמש כעוזר מאמן בשארלוט.

### נבחרת אוסטריה
פוקס הוא קפטן נבחרת אוסטריה וערך את הופעת הבכורה שלו בנבחרת אוסטריה ב-23 במאי 2006 במשחק נגד נבחרת קרואטיה.

נכלל בסגל הנבחרת ביורו 2008 ויורו 2016, שבשניהם נבחרתו לה הצליחה להעפיל משלב הבתים. ב-29 ביוני 2016 הודיע על פרישה מהנבחרת.

## קישורים חיצוניים

* הפרופיל של פוקס באתר הרשמי של לסטר

קטגוריה:כדורגלנים אוסטרים
קטגוריה:מגני כדורגל אוסטרים
קטגוריה:כדורגלני מטרסבורג
קטגוריה:כדורגלני בוכום
קטגוריה:כדורגלני מיינץ 05
קטגוריה:כדורגלני שאלקה 04
קטגוריה:כדורגלני לסטר סיטי
קטגוריה:כדורגלני שארלוט
קטגוריה:כדורגלני נבחרת אוסטריה
קטגוריה:כדורגלני יורו 2008
קטגוריה:כדורגלני יורו 2016
קטגוריה:אוסטרים שנולדו ב-1986
ג'ון הופקרופט

**ג'ון אדוארד הופקרופט** (אנגלית: **John Edward Hopcroft**, נולד בסיאטל, וושינגטון ב-7 באוקטובר 1939) הוא מדען מחשב בתחום מדעי המחשב התאורטיים, בייחוד בתחום חישוביות. ספרו (יחד עם ג'פרי אולמן) "*Introduction to Automata Theory, Languages, and Computation*" (מכונה בקרב העוסקים בתחום "ספר סינדרלה", על שם דמות הנערה שעל כריכת הספר) נחשב כנכס צאן ברזל בתחום המחשוב. מכהן כפרופסור להנדסה ולמתמטיקה שימושית במדעי המחשב באוניברסיטת קורנל.
## ביוגרפיה
הופקרופט סיים תואר ראשון מאוניברסיטת סיאטל, תואר מאסטר ודוקטורט באוניברסיטת סטנפורד בין השנים 1962-4, לאחר מכן עבר לעבוד באוניברסיטת פרינסטון למשך שלוש שנים, מאז עובד באוניברסיטת קורנל.

זכה בפרס טיורינג לשנת 1986 (יחד עם רוברט טרג'אן), על עבודתם המשותפת בתחום הגרף המישורי. בנוסף, הוא מפורסם בזכות אלגוריתם הופקרופט-קארפ למציאת שידוך בגרף דו-צדדי. ב-1992 מונה על ידי נשיא ארצות הברית ג'ורג' ווקר בוש כחבר בוועד המדע הלאומי ובשנת 1994 נבחר ל-עמית ACM.

עם תלמידיו נמנה צבי גליל, נשיא אוניברסיטת תל אביב לשעבר.

## קישורים חיצוניים
* 

* 
* 

## הערות שוליים

קטגוריה:מדעני מחשב אמריקאים
קטגוריה:זוכי פרס טיורינג
קטגוריה:חברי האקדמיה הלאומית להנדסה של ארצות הברית
קטגוריה:עמיתי ACM
קטגוריה:עמיתי SIAM
קטגוריה:בוגרי אוניברסיטת סיאטל
קטגוריה:בעלי תואר דוקטור מאוניברסיטת סטנפורד
קטגוריה:סגל אוניברסיטת קורנל
קטגוריה:סגל אוניברסיטת פרינסטון
קטגוריה:אמריקאים שנולדו ב-1939
אשת דרך עגל הביזון

**אשת דרך עגל הביזון** (בשפת השאיין: "**Muts i mi u na**"; באנגלית: **Buffalo Calf Road Woman**) או **אישה אמיצה** הייתה אישה אינדיאנית בת שבט השאיין שהצילה את אחיה, צ'יף צבאי, שנפצע בקרב רוסבד ב-1876. מעשה ההצלה שלה עזר לאסוף את הלוחמים האינדיאנים מחדש לאחר שהתפזרו ולנצח את האמריקנים בקרב. מאוחר יותר באותה שנה היא נלחמה לצד בעלה בקרב ליטל ביגהורן. ב-2005 מספרי סיפורים משבט השאיין שברו שתיקה בת יותר ממאה שנה לגבי הקרב וייחסו ל"אשת דרך עגל הביזון" את המכה שהפילה את ג'ורג' קסטר מסוסו לפני מותו.

בקרב רוסבד התאחדו שבטי השאיין והסו תחת מנהיגותו של הצ'יף סוס משוגע. הם היו בנסיגה מפני האמריקנים, והשאירו את אחיה של "אשת דרך עגל הביזון" פצוע בשדה הקרב. לפתע היא רכבה אל שדה הקרב במהירות, הרימה את אחיה הפצוע ונשאה אותו למקום בטוח. מעשה הגבורה שלה גרם ללוחמים האינדיאנים להתאסף מחדש ולנצח את גנרל ג'ורג' קרוק האמריקני. לכבודה קראו בשבט השאיין לקרב רוסבד, 'הקרב שבו הנערה הצילה את אחיה'.

מתועדת גם השתתפותה בקרב ליטל ביגהורן שם נלחמה לצד בעלה "זאב ערבות שחור".

"אשת דרך עגל הביזון" מתה בשנת 1878 ממחלת המלריה.

## הערות שוליים

קטגוריה:מלחמות האינדיאנים: אישים
קטגוריה:אמריקאיות שנפטרו ב-1878
קטגוריה:אמריקאים שנפטרו ב-1878
לאנדרו קסטאן

**לאנדרו קסטאן דה סילבה** (בפורטוגזית: **Leandro Castán da Silva**; נולד ב-5 בנובמבר 1986 בסאו פאולו, ברזיל) הוא כדורגלן עבר ברזילאי ששיחק בעמדת הבלם.

## קריירת מועדונים

קסטאן חתם בקבוצה השוודית, הלסינגבורג בשנת 2007 אחרי שהות כבת שנתיים בקבוצת אתלטיקו מיניירו, הוא ערך את הופעת הליגה הראשונה שלו בליגה השוודית ב-24 בספטמבר 2007. הוא ערך 5 הופעות בסך הכל במדי הקבוצה והצליח להבקיע שער אחד, כשאת אותו שער הבקיע במסגרת הליגה האירופית כנגד הקבוצה ההולנדית פ.ס.וו. איינדהובן.
לאחר מכן חזר לליגה הברזילאית ובילה תקופות קצרות בברוארי וקורינתיאנס.
קפיצת המדרגה בקריירה של קסטאן הגיעה כאשר הוחתם במועדון האיטלקי, רומא. קסטאן הפך להיות חבר הרכב קבוע ב-11 של רומא, והפך לאחד מעמודי התווך בהגנה הרומאית. את שערו הראשון במדי הקבוצה הבקיע במחזור ה-16 בניצחון 4-2 על פיורנטינה.

## נבחרת ברזיל

קסטאן ערך את הופעתו הראשונה בנבחרת הבוגרת של ברזיל במשחק ידידות כנגד נבחרת יפן באמצע חודש אוקטובר 2012.

## חיים אישיים

בשנת 2014 נמצא במוחו של קסטאן המנגיומה. בדצמבר של אותה שנה הוא עבר ניתוח, מה שגרם לו לפספס את כל יתר עונת 2014-15. הוא חזר להתאמן עונה אחת לאחר מכן.

## קישורים חיצוניים

קטגוריה:כדורגלנים ברזילאים
קטגוריה:בלמי כדורגל ברזילאים
קטגוריה:סאו פאולו: כדורגלנים
קטגוריה:כדורגלני אתלטיקו מיניירו
קטגוריה:כדורגלני הלסינגבורג
קטגוריה:כדורגלני קורינתיאנס
קטגוריה:כדורגלני רומא
קטגוריה:כדורגלני סמפדוריה
קטגוריה:כדורגלני טורינו
קטגוריה:כדורגלני גוארני
קטגוריה:כדורגלני נבחרת ברזיל
קטגוריה:ברזילאים שנולדו ב-1986
קיצור דרך אל האושר

**קיצור דרך אל האושר** (באנגלית: **Shortcut to Happiness**) הוא סרט אמריקאי משנת 2003 בבימויו של אלק בולדווין.

## תקציר העלילה
עיבוד מודרני לסיפורו של סטיבן וינסנט בנט, "השטן ודניאל ובסטר". יעבץ סטון (אלק בולדווין) הוא סופר מוכשר וחסר מזל שמתייאש לאחר שקולגה שלו, יוליוס ינסן (דן אקרויד), מקבל את הקרדיט על ספר של סטון. הוא מחליט לזנוח את העניין ולהתמקד ביצירה ספרותית חדשה. הוא פוגש את השטן בדמות מו"לית יפהפייה (ג'ניפר לאב יואיט), שמציע לו עושר ותהילה תמורת שייטול את נשמתו. סטון, בייאושו, מסכים להצעה.

משהסכים, קיבל את כל שחלם עליו: ספריו יוצאים לאור והופכים במהרה לרבי־מכר, הקולגות מרעיפים שבחים אין־סוף, והוא גם הופך לגבר נחשק ונערץ בידי נשים. על אף זאת, הוא מאבד את הידידות, הכבוד והאמון של האנשים הקרובים לו ביותר. הוא מגיע להכרה שהשטן רימה אותו, ומבקש ממנו להחזיר את המצב לקדמותו ולתת לו את נשמתו בחזרה.

כאשר השטן מסרב, הוא פונה לסנאטור המפורסם, עורך דין דניאל ובסטר (אנתוני הופקינס). הם מגיעים למסקנה שעליהם לתבוע את השטן, ולהחזיר לסטון את שמו הטוב.

## הפקה והפצה
הסרט צולם באמצעים דלים בשנת 2001 בניו יורק. בשלבי תום יצור, בולדווין טען שהסרט "נלקח" ממנו. בשל זאת, ובשל קונפליקטים אמנותיים אחרים, בולדווין הסיר את שמו כבמאי הסרט, והחתים על הבימוי דמות בדיונית בשם "הארי קירקפטריק". בוב יארי קנה את הסרט ממפיציו המקוריים בסכום של כמיליון דולר. לפני הצגתו לראשונה ב־2003, הסרט נערך מחדש באופן חובבני, לאחר שהשחקנים סירבו להצטלם לכמה סצנות מחדש, בהתאם לחזונו האמנותי של יארי.

יארי החתים עסקני קולנוע על שותפות מוגבלת בדבר עריכה מחודשת, הוספת אפקטים מיוחדים ומוזיקה חדשה לסרט, כדי להחליף את העריכה החובבנית נעדרת האפקטים ואת המוזיקה הלא־מקורית שצוותה לסרט על ידי מעצב הפסקול. העריכה המחודשת ארכה זמן רב. ביולי 2006 הודיעה השותפות על כך שהסרט מוכן להפצה.

לבסוף יצא ב־2007 כסרט טלוויזיה, ובמספר הקרנות קולנועיות מוגבלות ומצומצמות.

## קישורים חיצוניים
* 

קטגוריה:סרטים אמריקאיים
קטגוריה:סרטים על סופרים
מספר קשור (חידה)

ממוזער|טבלת ''קשור מספר'' לא פתורה

**מספר קשור** (ביפנית: **ナンバーリンク**) היא סוג של חידת היגיון שפורסמה לראשונה על ידי ההוצאה לאור ניקולי.

## חוקים
ממוזער|טבלת ''קשור מספר'' פתורה

המשחק מתבצע על גבי טבלה מרובעת בגודל לא מוגדר. בחלק מהתאים ישנו מספר. המטרה היא לחבר את כל התאים בעלי המספרים על פי הכללים הבאים:

* על כל זוג תאים בעלי אותו המספר להיות מחוברים בקו אחד רציף.
* מכל תא המכיל מספר יוצא קו אחד בלבד.
* הקו הרציף המחבר בין התאים יכול לפנות רק בפניות של 90°.
* כל תא בטבלה יכול לכלול עד קו אחד בתוכו (גם הצטלבויות אסורות).

לעיתים, במקום מספרים מופיעות אותיות; במקרה זה החוקים נשארים בהתאמה.

בדרך כלל, חידת *מספר קשור* נחשבת לטובה רק אם יש לה פתרון ייחודי וכל התאים בטבלה מתמלאים, אף על פי שחלק מיוצרי ה*מספר קשור* לא מתחשבים בכך.

## שיטות פתרון

100px|ימין 

כדי לפתור את החידה, כדאי לנסות לחבר זוגות של מספרים אחד אחד. עם ההתקדמות הפתרון נהיה ברור מאליו.

ישנן פעמים (כמו בדוגמה בצד ימין), שחיבור בין שתי אותיות יכול להתבצע רק בדרך אחת - ומכאן שהקו חייב לעבור בה. מעבר של קווים בין אותיות אחרות היכולות להתחבר בדרך זו נשלל מיד, אחרת לאותיות האחרות (שזהו המעבר היחיד עבורן) לא תהיה דרך להתחבר.

## היסטוריה

בשנת 1897, חידה שונה במעט התפרסמה בכתב העת *Brooklyn Daily Eagle* בטור שנכתב על ידי סם לויד. גרסה מוקדמת אחרת של *קשור מספר* התפרסמה בספרו של הנרי ארנסט דודני *Puzzles and Curious Problems * (1932) בתור *Planning Tours* (חידה מספר 270). החידה הפכה לפופולרית ביפן על ידי ניקולי, והתפרסמה תחת השם *ארוּקוֹנה* (アルコネ, *קשר אלפביתי*) וגם תחת השם *ננברינקוּ* (ナンバーリンク, *קשר מספרי*). ההבדל היחיד בין ארוקונה לננברינקו הוא שבארוקונה ישנם זוגות אותיות (כמו בחידה של דודני), ובננברינקו ישנם זוגות של מספרים.

נכון לשנת 2006, ניקולי פרסמה שלוש חוברות המכילות רק חידות *קשור מספר*.

בנוסף, גרסאות של החידה ידועות בשמות Wire Storm, Flow Free וגם Alphabet Connection; הגרסאות הללו שוחררו כמשחקים לאייפון, אייפד ואייפוד טאצ'.

## ראו גם

* רשימת החידות של ניקולי

## קישורים חיצוניים

* הדף באנגלית של ניקולי על ''קשור מספר''
* גרסת אונליין של ''קשור מספר'' ב-HTML5
## הערות שוליים

קטגוריה:תשבצי מספרים
קטגוריה:חידות
קטגוריה:שעשועי מתמטיקה
קטגוריה:משחקי חשיבה
מתחם הספורט עלי סמי ין

**מתחם הספורט עלי סמי ין** (בטורקית: **Ali Sami Yen Spor Kompleksi**), המוכר מסיבות מסחריות גם כ**ראמס פארק**, הוא אצטדיון כדורגל הנמצא בעיר איסטנבול שבטורקיה. האצטדיון משמש כאצטדיונה הביתי של קבוצת גלאטסראיי ומכיל 52,652 מקומות ישיבה. בניית האצטדיון החלה בשנת 2007 והסתיימה בשנת 2011.

האצטדיון בנוי מ-44 טון ברזל שעוטף את האצטדיון, ויש בו מרכז קניות שכולל שתי חנויות אוהדים, חדר VIP ו-198 תאי צפייה אישים.

האצטדיון שימש לאירוח משחקי גביע העולם בכדורגל עד גיל 20 שנערך ב-2013.

בשנת 2017 שונה שם האצטדיון מ"טורק טלקום ארנה" ל"אצטדיון טורק טלקום", עקב הוראה של נשיא טורקיה, רג'פ טאיפ ארדואן, לחדול מהשימוש במילה Arena לתיאור מתקני ספורט, משום אינה קיימת בשפה הטורקית.

## קישורים חיצוניים

* 

## הערות שוליים

טורק טלקום
טורק טלקום
קטגוריה:גלאטסראיי
קטגוריה:איסטנבול: כדורגל
ראש מטה ההגנה (הממלכה המאוחדת)

**ראש מטה ההגנה** (באנגלית: **Chief of the Defence Staff**, או בראשי תיבות: **CDS**) הוא המפקד העליון בפועל של הכוחות המזוינים של בריטניה והיועץ הבכיר של שר ההגנה הבריטי. התפקיד מקביל לרמטכ"ל צה"ל או רמטכ"ל צבא ארצות הברית (אם כי ההגדרה הרשמית של התפקיד שונה).

דה יורה ראש הצבא בבריטניה הוא המונרך, אולם דה פקטו ממשלת בריטניה היא הפוקדת על הצבא מכוח הפררוגטיבה של הכתר, באמצעות מועצת ההגנה של בריטניה, בה חבר המפקד. המפקד מומלץ על ידי מזכיר ההגנה לראש הממשלה, ומאושר על ידי בית המלוכה הבריטי.

ראש מטה ההגנה עומד בראש ועדת ראשי המטות, פורום המורכב מהקצינים הבכירים ביותר בכוחות המזוינים של בריטניה, והיא משמשת גוף מייעץ לעניינים מבצעיים ולתכנון וביצוע פעולות צבאיות. 

החל מ-2 בספטמבר 2025 מכהן בתפקיד האדמירל סר ריץ' נייטון.

התפקיד נוצר ב-1 בינואר 1959, עם הבנת המציאות כי יש צורך בפיקוד משולב על החילות השונים, כפועל יוצא משינוי הדוקטרינה הצבאית במלחמת העולם השנייה. הראשון שכיהן בתפקיד היה ויליאם דיקסון, שכיהן קודם לכן כמפקד חיל האוויר המלכותי. דיקסון פרש אחר זמן קצר יחסית (192 ימים), ואת מקומו מילא לואי מאונטבאטן, מי שכיהן בתפקיד את פרק הזמן הארוך ביותר עד כה (שש שנים ויומיים).

עד לשנת 1997, תפקיד ראש המטה דרש קצין בדרגה הגבוהה ביותר בזרוע ממנו הגיע, פילדמרשל (הצבא הבריטי), מארשל חיל האוויר המלכותי או אדמירל הצי. החל משנה זו התקן ירד לדרגה אחת לפני הגבוהה ביותר, זאת בעיקר עקב קיצוצים בצבא וצמצום מספר הקצינים המגיעים לדרגות אלו שלא בשעת מלחמה.

## ראשי מטה ההגנה

## ראו גם
* ראש המטה הכללי (הממלכה המאוחדת)
* משרד ההגנה (הממלכה המאוחדת)

## קישורים חיצוניים
* 
* אודות תפקיד ראש מטה ההגנה באתר הפרלמנט הבריטי.

*
קטגוריה:מפקדי צבאות סדירים בעת החדשה
קטגוריה:הכוחות המזוינים של בריטניה
אפקט דומינו (חידה)

**אפקט דומינו** (ביפנית: **波及効果** *הקיו קוקה*) היא סוג של חידת היגיון שפורסמה על ידי ההוצאה לאור ניקולי. נכון לשנת 2007, ניקולי פרסמה שתי חוברות המכילות חידות *אפקט דומינו* בלבד. השנייה פורסמה ב-4 באוקטובר 2007.

## חוקים

המשחק מתבצע על גבי טבלה מרובעת המחולקת לפוליאומינויים. על השחקן להציב מספר בכל תא בטבלה - חלקם יכולים להגיע כנתונים - על פי הכללים הבאים:
* בכל פוליאומינו צריכים להופיע כל המספרים מ-1 ועד למספר השווה למספר התאים בפוליאומינו.
* אם שני מספרים זהים מופיעים באותו הטור או אותה השורה, צריכים להפריד ביניהם לפחות אותו מספר של תאים אחרים. לדוגמה, לשני תאים עם המספר 1 אסור להיות סמוכים (במאונך או במאוזן), אך יכולים להיות באותו טור או באותה שורה בתנאי שלפחות תא אחד מפריד ביניהם. בין שני תאים עם המספר 3 הנמצאים באותו טור או אותה שורה, חייבים להפריד לפחות שלושה תאים בעלי מספר שונה, וכן הלאה.

## שיטות פתרון

ישנן כמה נקודות שעבודה על פיהן יכולה להאיץ את הפתרון:
* במונומינו, פוליאומינו בגודל תא אחד, חייב להיות המספר 1.
* שלילת מספרים שלא יכולים להופיע בתא מסוים כמו בסודוקו.
* חיפוש פוליאומינויים שכמעט התמלאו.

## היסטוריה
**אפקט דומינו** היא חידה מקורית של ניקולי; החידה הופיעה לראשונה בכתב העת *Puzzle Communication Nikoli* בגיליון 73 (מאי 1998).

## ראו גם
* רשימת החידות של ניקולי

## קישורים חיצוניים
* http://www.nikoli.co.jp/en/puzzles/ripple_effect.html
* ו.ג'פרי  (PDF)

קטגוריה:חידות
קטגוריה:שעשועי מתמטיקה
קטגוריה:משחקי חשיבה
בצלאל רביב

**בצלאל רביב** (נולד: 21 ביולי 1979 בטבריה), הוא זמר פופ-אתני, פזמונאי, ומלחין, אשר שירו "תוניסיה", זכה להערכה בעולם הערבי, והגרסה באנגלית של השיר, הפכה להמנון צעירי המהפכה בתוניסיה.
## ביוגרפיה
בצלאל נולד להורים עולי תוניסיה, כבן זקונים, אח ל-11 אחים ואחיות. התחנך בטבריה, ראשית בבית הספר היסודי תחכמוני שבשכונת קריית שמואל שבעיר, ולאחר מכן בישיבה התיכונית טבריה (המשתייכת כיום לרשת אורט).

בשנת 1989, כאשר היה בצלאל בן 10, הגיעה לבית הספר נציגה מטעם מקהלת פרחי ירושלים, במטרה לאתר כישרונות חדשים למקהלה, הילד בצלאל, עמד בבחינות ונבחר לשיר במקהלה. המקהלה שרה באירועים שונים (כגון: חידון התנ"ך), ואף נסעה להופיע בפני קהילות יהודיות בחו"ל. הקהל הפגין חיבה לזמרים הצעירים, דבר שגרם לבצלאל להתאהב בבימה ובקהל, ולראות בעצמו זמר.

בגיל די צעיר, התחלף קולו של בצלאל, והוא נאלץ לעזוב את המקהלה. מאחר שלמד אנגלית באמצעות האזנה לשירים, והושפע מזמרים אמריקאים, התמסר מאז, לכתיבת שירים (מילים ומנגינה) בשפה זאת. חלומו מאז היותו נער צעיר, היה לפתח קריירה של זמר בארצות הברית, ובאפריל 2001 בגיל 21, לאחר שירותו הצבאי, נסע לחפש את מזלו בניו יורק. כמעט ללא מזומנים, כשהוא לבוש בגדים שאינם הולמים את מזג האוויר בניו יורק בעונה, הגיע לצ'לסי שבמנהטן, וכדי לממן את שהותו באכסניה מקומית זולה, הצטרף כחופף שיער, לצוות העובדים במספרת לימיטון שבשדרה השביעית.

## קישורים חיצוניים

## הערות שוליים

קטגוריה:זמרים ישראלים
קטגוריה:מלחינים ישראלים
קטגוריה:מתמודדי קדם-האירוויזיון
קטגוריה:בוגרי ישיבות תיכוניות
קטגוריה:ישראלים שנולדו ב-1979
לואיס גוסטבו

**לואיס גוסטבו דיאס** (בפורטוגזית: **Luiz Gustavo Dias**; נולד ב-23 ביולי 1987 בפינדמוניינגבה שבברזיל) הוא כדורגלן ברזילאי המשחק בעמדת הקשר ההגנתי בסאו פאולו.

## קריירת מועדונים
גוסטבו התחיל את הקריירה שלו בקורינתיאנס אל אלאגואנו (בשונה מקורינתיאנס), וכבר בקיץ 2007 הושאל לקבוצת הבונדסליגה הופנהיים, כאשר כמעט שנה לאחר מכן, הופנהיים מימשה את אופציית הרכישה של הקשר והחתימה אותו בשורותיה. גוסטבו רשם 72 הופעות במדי הקבוצה במהלך שלוש שנותיו. עליית המדרגה בקריירה של גוסטבו הגיעה כאשר חתם אצל הקבוצה הבווארית, באיירן מינכן ב-2011.

גוסטבו ערך את הופעתו הראשונה במדי הבווארים באמצע חודש ינואר, כאשר הוא נכנס כמחליף בתיקו אחת של באיירן נגד וולפסבורג. שערו הראשון בקבוצה הגיע חודש לאחר מכן בהפסד 1–3 לבורוסיה דורטמונד.

ב-16 באוגוסט 2013 נמכר לוולפסבורג תמורת 15 מיליון אירו, וחתם על חוזה לחמש שנים.

ב-4 ביולי 2017 חתם גוסטבו במרסיי לארבע שנים עבור שבעה מיליון אירו.

ב-2 בספטמבר 2019 חתם לארבע שנים בפנרבחצ'ה.

ב-24 ביולי 2022 חתם בא-נסר הסעודית.

## נבחרת ברזיל
גוסטבו הוא חלק קבוע ממערכו של מאמן נבחרת ברזיל, פליפה סקולארי, כאשר הוא עורך את הופעת הבכורה שלו בנבחרת הלאומית באוגוסט 2011 במשחק ידידות נגד נבחרת גרמניה.

## חיים אישיים
גוסטבו הוא קתולי אדוק. הוא התחתן בסוף דצמבר 2010.

## קישורים חיצוניים

* 

קטגוריה:כדורגלנים ברזילאים
קטגוריה:קשרי כדורגל ברזילאים
קטגוריה:כדורגלני הופנהיים
קטגוריה:כדורגלני באיירן מינכן
קטגוריה:כדורגלני וולפסבורג
קטגוריה:כדורגלני אולימפיק מרסיי
קטגוריה:כדורגלני פנרבחצ'ה
קטגוריה:כדורגלני א-נסר
קטגוריה:כדורגלני סאו פאולו
קטגוריה:כדורגלני נבחרת ברזיל
קטגוריה:כדורגלני גביע הקונפדרציות 2013
קטגוריה:כדורגלני מונדיאל 2014
קטגוריה:ספורטאים ברזילאים בגרמניה
קטגוריה:ספורטאים ברזילאים בצרפת
קטגוריה:ספורטאים ברזילאים בטורקיה
קטגוריה:ספורטאים ברזילאים בערב הסעודית
קטגוריה:ברזילאים שנולדו ב-1987
עידו אנג'ל

**עידו אנג'ל בוהדנה** (נולד ב-8 באוקטובר 1974) הוא סופר, משורר, במאי ויזם ישראלי.

## קורות חייו
עידו אנג'ל נולד ברמת גן ולמד בתיכון ע"ש תלמה ילין, במגמת תיאטרון. שירת בתיאטרון צה"ל. למד קולנוע במדרשה לאמנות, שם לימד נרטולוגיה מאוחר יותר במשך 7 שנים. עבד 5 שנים כעורך בחברת החדשות של ערוץ 2. כתב וביים לטלוויזיה בישראל ומחוצה לה.

פרסם שני רומנים, נובלה, ספר שירה, שש נובלות שיריות, ספר נוער, ספר הגות וסיפורים קצרים בכתבי עת שונים. בשנת 2010 הקים את "מיזנתרופ", חלל עבודה לכותבים, עצמאיים וסטודנטים בתל אביב.

אנג'ל נשוי להדר בוהדנה. אנג'ל אב לשני ילדים מנישואים ראשונים ולשני בנים ובת מנישואיו להדר.

## ספרים
* אולי יקראו לו יואל האמיץ? (ספר נוער. סער, 2008)
* הסיפור של מיכאל (רומן. בעריכת דנה אולמרט. אחוזת בית, 2010)
* ניק, איש ומילותיו (נובלה. מתוך האנתולוגיה "מאחורי הכסף יש סיפור" בעריכת דנה אולמרט. אחוזת בית, 2010)
* ספר ילדים (רומן. בעריכת מיכל חירותי. מודן, 2012)
* שירים נוראיים (ספר שירה משולב בקטעי פרוזה קצרים ואיורים. הוצאה עצמית, 2014)
* 3003 (ספר שנע על קו התפר בין פרוזה לשירה. מאויר. הוצאה עצמית, 2015 - הדפסה מחודשת בהוצאת בלה לונה, 2018)
* רצח\בוים (נובלה שירית כפולה. הוצאת פרדס, 2015)
* מדריך כתיבה באלף מילים (מדריך פיקטיבי לכתיבה. הוצאה עצמית, 2017)
* ציפורים גדולות גדולות (3 נובלות שיריות. בלה לונה, 2017)
*המילה העצובה קומקום (נובלה שירית, בלה לונה, 2018)
*מה (נובלה שירית, טנג'יר, 2021)
*תשומת לב: האטום של התודעה (הגות, אידרא, 2023)

## טלוויזיה
* מות קין (כתב ביים וערך. דרמה. 50 דק'. הפקה עצמאית בתמיכת קרן "סנונית")
* ויפו: הרפתקאות הכלב המעופף (כתב וביים. סדרת טלוויזיה לילדים. אנימציה, 2 עונות, 26 פרקים. שודרה ברחבי העולם)

## קישורים חיצוניים

* 
* הערך "אנג'ל בוהדנה עידו" באתר לקסיקון הקשרים לספרות העברית
* האתר האישי
* "מדריך כתיבה באלף מילים" - בחינם ואונליין
* 
* 
* 
* הספר 3003 להורדה בחינם מאתר אינדיבוק
* אריק גלסנר, ביקורת על הרומן "הסיפור של מיכאל"
* 
* רוני סומק קורא את "איש מבוגר", מתוך "שירים נוראיים".
* עידו אנג'ל, מסעדת FICCIONES ברחוב אחד העם ; 'חורחה', מאת מריה קודמה, באתר כתב העת אורות
* הפודקאסט של אנג'ל, "מה", בספוטיפיי
* דפנה לוי, שיחה אישית עם עידו אנג׳ל בוהדנה בפודקאסט ״על החיים ועל המוות״, 21 באוקטובר 2022

קטגוריה:סופרים ישראלים
קטגוריה:במאי טלוויזיה ישראלים
קטגוריה:בוגרי תלמה ילין
קטגוריה:בוגרי תיאטרון צה"ל
קטגוריה:בוגרי המדרשה לאמנות
קטגוריה:משוררים ישראלים
קטגוריה:יזמים ישראלים
קטגוריה:ישראלים שנולדו ב-1974
אלמוגניים (אלמוגים)

**אלמוגניים** (שם מדעי: Faviidae) היא משפחת אלמוגים החיים באזורים הטרופיים במים חמימים ורדודים בכל האוקיינוסים. הם ידועים בשם העממי **אלמוגי מוח** או **מוחנים**, בשל מבנה הספרואיד המחורץ שלהם המזכיר צורת מוח.

## מיון
*תת-משפחה Faviinae
**סוג ומין יחיד *Colpophyllia natans*
**סוג ומין יחיד *Diploria labyrinthiformis*
**סוג *Favia*
**סוג *Manicina*
**סוג *Mussismilia*
**סוג *Pseudodiploria*
*תת-משפחה Mussinae 
**סוג *Isophyllia*
**סוג ומין יחיד *Mussa angulosa*
**סוג *Mycetophyllia*
**סוג *Scolymia*
**סוג *Variabilifavia* - נכחד

## מאפיינים
כל ראש אלמוג מורכב ממושבה של פוליפים (יחידות המבנה הבסיסיות של האלמוג) זהים גנטית שיוצרים שלד קשה מסידן פחמתי; בשל כך הם מהווים שותפים חשובים בהרכבת שוניות אלמוגים, כמו "אלמוגי אבן" אחרים בסדרת האלמוגאים (*Scleractinia*). תוחלת החיים הארוכה ביותר של אלמוגי המוח היא 900 שנה. מושבות הפוליפים יכולות להגיע עד לגובה של 1.8 מטרים.

בשעת הלילה מאריכים הפוליפים שבמוחן את זרועות הציד שלהם כדי ללכוד מזון. בשעות היום משמשות הזרועות להגנה על המוחן, והן נפרסות על החריצים שעל מרכזו הקשיח המוגן מנשיכות דגים טורפים ומפני הוריקנים טרופיים. 

כמו מרבית האלמוגים הם ניזונים מזואופלנקטון הנסחף במים וכן צורכים חומרים מזינים מהאצות החד-תאית זואוקסנטלות, השוכנות ברקמות שלהם.

חלק מהאלמוגניים הם אגרסיבים מאוד בשעות הלילה הוא נוהג לעקוץ אלמוגים אחרים בעזרת זרועותיו הסורקות (sweeping tentacles) ולעיתים אף הורג אותם וגדל על שלדיהם הריקים.

## גלריה

## קישורים חיצוניים

## הערות שוליים

קטגוריה:אלמוגאים